รถโดนน้ำท่วมจะเคลมได้ไหม
ขอเป็นกำลังใจให้กับเพื่อนๆ ที่โดนน้ำท่วมจนทรัพย์สินเสียหาย (บ้านผมก็โดนเหมือนกัน ทำนองว่า In Trend เหมือนกัน)
30 ต.ค. 2565

ขอเป็นกำลังใจให้กับเพื่อนๆ ที่โดนน้ำท่วมจนทรัพย์สินเสียหาย (บ้านผมก็โดนเหมือนกัน ทำนองว่า In Trend เหมือนกัน) 
ยังไงก็อย่าเสียกำลังใจนะครับ ส่วนทรัพย์สินที่เสียหายยังหาใหม่ได้ บางทียังสามารถเคลมประกันได้อีก โดยเฉพาะเห็นรถยนต์ของหลายๆ ท่าน ที่ไม่สามารถเอารถขึ้นที่สูงได้ทัน เลยหาข้อมูลจากแหล่งต่างๆ มาแชร์ให้กับทุกท่านได้ทราบว่า หากรถจมน้ำจะเคลมประกันได้หรือไม่ อย่างไร 
“รถโดนน้ำท่วมจะเคลมได้ไหม” วันนี้เรามีคำตอบมาให้เพื่อนๆ ได้ชื่นใจ เพราะการประกันภัยรถยนต์นั้นครอบคลุมในเรื่องของภัยต่างๆ ที่เกิดกับรถยนต์ รวมถึงเรื่องราวน้ำท่วมด้วย
หลายคนอาจจะไม่ทราบ แต่เพื่อความเข้าใจที่ตรงกันนั้น การครอบคลุมในกรณีภัยพิบัตินั้นจะเข้าข่ายการคุ้มครองก็ต่อเมื่อรถยนต์ของคุณได้มีการทำประกันภัยชั้น 1 หรือ ประเภท 1 ส่วนประกันประเภท 2, 3, 4, 5 ไม่ได้รับความคุ้มครองเรื่องความเสียหายจากน้ำท่วมรถ ดังนั้นหากทำประกันชั้น 1 ไว้ ก็อุ่นใจได้ว่าคุ้มครองความเสียหายจากน้ำท่วมด้วย ไม่ว่าจะเป็นประกันชั้น 1 ปกติที่ขายโดยทั่วไป หรือจะเป็นแบบประหยัดที่มีค่ารับผิดส่วนแรกที่สมัยนี้กำลังเป็นที่นิยมกัน
หลักเกณฑ์การพิจารณาค่าสินไหมทดแทนจากน้ำท่วมนั้น สามารถแบ่งออกเป็น 2 กรณีสำคัญ โดยพิจารณาจากความเสียหายที่เกิดขึ้นจริง คือ
1.การสูญเสียโดยสิ้นเชิง หรือ Total Loss การสูญเสียโดยสิ้นเชิงนั้นเป็นความเสียหายที่เกิดขึ้นโดยที่ได้รับการพิจารณาจากบริษัทว่า รถยนต์คันดังกล่าวไม่คุ้มที่จะซ่อมแซมให้กลับมาอยู่ในสภาพเดิมได้ ซึ่งยังรวมถึงเครื่องยนต์ที่ต้องได้รับการซ่อมแซมให้สามารถใช้ได้ดังเดิมก่อนเกิดภัยพิบัติด้วย โดยมากบริษัทประกันจะประเมินมูลค่าความเสียหายที่ 70% ของมูลค่ารถคันนั้น ซึ่งหากพิจารณาจากความเสียหาย ในกรณีนี้คือ ท่วมมิดคัน หรือท่วมเกินช่วงคอนโซลหน้า ซึ่งจะสร้างความเสียหายให้ทั้งห้องโดยสาร
2.ความเสียหายบางส่วน หรือ Partial Loss ถ้ารถคันนั้นไม่เสียหายมากนัก สามารถซ่อมกลับมาใช้ได้ ประกันภัยก็จะตีเป็นลักษณะความเสียหายบางส่วน
ลักษณะความเสียหายบางส่วนนั้น ถือเป็นความรับผิดชอบของบริษัทประกันในการซ่อมแซมรถให้กลับมาใช้งานได้ปกติ โดยที่บริษัทจะเป็นผู้รับผิดชอบค่าใช้จ่ายทั้งหมด การคืนสภาพรถซึ่งรวมตั้งแต่เรื่องเครื่องยนต์กลไกไปจนถึงการทำความสะอาดต่างๆ ไม่ว่าจะเป็นค่าใช้จ่ายเรื่องการซักพรมหรือทำความสะอาดภายในก็สามารถเคลมได้ทั้งสิ้น
ขั้นตอนการเคลมประกัน
ในขั้นตอนการเคลมประกันภัยนั้น ถ้าเป็นไปได้ระหว่างน้ำท่วมให้ถ่ายรูปบางส่วนเอาไว้ก่อน และหลังจากน้ำลดแล้ว ให้เราโทร.เรียกประกันมาดูความเสียหายที่เกิดขึ้นกับรถ หรืออาจจะเรียกประกันนัดเจอยังอู่ที่จะนำรถเข้าซ่อมก็ได้ แต่ถ้าจะให้ดีซ่อมที่อู่กลางจะค่อนข้างได้รับความสะดวกกว่า
เมื่อประกันรับทราบเคสแล้ว ก็จะประเมินมูลค่าความเสียหาย หากรถของคุณเข้าข่ายข้อแรก ก็จะได้รับเงินจากประกัน โดยเงินจะถูกโอนไปยังผู้เอาประกัน ซึ่งบางครั้งคือไฟแนนซ์ ตรงนี้ต้องตรวจสอบให้ดี
สำหรับกรณีที่ได้รับความเสียหายบางส่วนนั้น เมื่อประกันภัยรับทราบความเสียหายได้รับใบเคลมเรียบร้อย รถเราก็จะได้รับการซ่อมแซมตามสมควร โดยเราสามารถเข้าไปตรวจสอบได้ตามสมควร และเมื่อรถซ่อมเสร็จนำกลับมาใช้ หากพบปัญหาอันอาจจะเกิดจากภัยที่ได้รับมานั้น สามารถแจ้งอู่หรือประกันได้ทันที เพื่อเคลมความเสียหายต่อเนื่อง
ทั้งนี้ การเคลมประกันในกรณีความเสียหายบางส่วนนั้น หากรถคุณไม่ได้มีอาการหนักมา คุณสามารถไปดำเนินการด้วยตัวเอง แล้วเก็บใบเสร็จรอเคลมกับประกันก็ได้ ซึ่งจะได้รับความสะดวกมากกว่า แต่เอาเป็นว่าถ้าใครกำลังเป็นกังวลกับรถจมน้ำนั้น ขอให้สบายใจได้ เพราะงานนี้ประกันเขาครอบคลุมและเตรียมความพร้อมไว้แล้ว
หวังว่าข้อมูลที่ได้คงทำให้ท่านเจ้าของรถโดยเฉพาะที่ทำประกันชั้น 1 หายกังวลไปได้ระดับหนึ่งนะครับ แต่สำหรับท่านที่ยังอยู่รอดปลอดภัยอยู่ ก็อย่าประมาท หาทางป้องกันรถของท่านจากความเสียหายในครั้งนี้ให้ดีที่สุดดีกว่า แต่ก็อย่าลืมระวังความเสี่ยงที่รถจะเกิดอุบัติเหตุหรือถูกขโมยไว้ด้วยครับ 
ขอให้ทุกท่านโชคดี และขอเป็นกำลังใจให้ผู้ประสบภัยครับ...เราจะก้าวผ่านวิกฤตนี้ไปด้วยกัน